Henkilötietojen käsittely sähköisen tunnistamisen luottamusverkostossa

Liikenne- ja viestintäviraston suosituksen

216/2020 S liite

**Versiohistoria**

|  |  |  |
| --- | --- | --- |
| Versio | Päiväys | Kuvaus/muutos |
| 1.0 | 3.7.2017 | Ensimmäinen julkaistu versio |
| 2.0 | x.x.2022 | Tehty tietosuoja-asetuksen edellyttämät muutokset sekä muita tarkennuksia |

Sisältö

1 Johdanto 4

2 LUOTTAMUSVERKOSTO JA SEN TOIMINTA 4

2.1 Luottamusverkosto 4

2.2 Käsiteltävät vähimmäistiedot 5

2.3 Käsiteltävät valinnaiset tiedot 5

2.4 Käsiteltävät muut tiedot 5

2.5 Henkilötietojen välittäminen luottamusverkostossa 5

2.6 Määritelmät 5

3 HENKILÖTIETOJEN KÄSITTELY LUOTTAMUSVERKOSTOSSA YLEISESTI 5

3.1 Käsittelyn lainmukaisuus- ja perustevaatimus 5

3.2 Jäsenkohtaiset lisätiedot 5

4 HENKILÖTIETOJEN KÄSITTELYN PERUSTE LUOTTAMUSVERKOSTOSSA 6

4.1 Käsittelyperuste luottamusverkostossa 6

4.2 Lisäarvopalvelut 6

4.3 Henkilötietojen käsittelijät 6

5 HENKILÖTIETOJEN KÄSITTELY ASIOINTIPALVELUSSA 6

5.1 Käsittelyperuste asiointipalvelussa 6

5.2 Asiointipalvelun tietosuojaseloste 6

5.3 Tietojen edelleen luovutukset asiointipalvelusta 7

6 HENKILÖTIETOJEN LUOVUTUKSET ULKOMAILLE 7

6.1 Luovutus ja siirto ulkomaille 7

6.2 Informointi 7

7 TIETOTURVA; TIETOJEN SÄILYTTÄMINEN 7

7.1 Yleinen tietoturvavaatimus 7

7.2 Liikenne- ja viestintäviraston määräykset 7

7.3 Tietojen säilyttäminen 7

8 VALVONTA JA TUNNISTETTAVIEN OIKEUDET 7

8.1 Valvonta 7

8.2 Tunnistettavan oikeudet 8

9 MUUTA 8

9.1 Sovellettava laki 8

10 Viitteet 8

# Johdanto

Tämä henkilötietojen käsittelyä koskeva suositus (tietosuojaliite) täydentää lakia, asetusta ja lakiin perustuvia Liikenne- ja viestintäviraston teknisiä määräyksiä vahvasta sähköisestä tunnistamisesta ja tunnistuspalveluntarjoajien luottamusverkostosta.

Vahvasta sähköisestä tunnistamisesta ja sähköisistä luottamuspalveluista annetun lain (617/2009, jäljempänä tunnistuslaki) [1] muutoksella 139/2015 säädettiin tunnistuspalveluiden luottamusverkoston muodostamisesta. Luottamusverkostoa koskevaa sääntelyä on sittemmin tarkennettu uusilla lakimuutoksilla. Luottamusverkoston tavoitteena on edistää yleiskäyttöisten, käytettävyydeltään ja turvallisuudeltaan edistyksellisten tunnistuspalveluiden tarjontaa markkinoilla ja edistää sähköisen asioinnin turvallisuutta. Verkosto mahdollistaa eri tunnistusvälineiden välittämisen asiointipalveluille yhtenäisillä teknisillä ja hallinnollisilla järjestelyillä. Luottamusverkoston hallinnollisista käytännöistä, teknisistä rajapinnoista ja hallinnollisista vastuista annetaan tarkempia säännöksiä valtioneuvoston asetuksella vahvan sähköisen tunnistuspalvelun tarjoajien luottamusverkostosta (169/2016 muutoksineen, jäljempänä luottamusverkostoasetus)[2].

Tässä suosituksessa on määritelty henkilötietojen käsittelyn yleiset periaatteet luottamusverkostossa. Henkilötietojen käsittelystä on tarkemmin säädetty erityisesti EU:n yleisessä tietosuoja-asetuksessa (2016/679, jäljempänä tietosuoja-asetus)[[1]](#footnote-1) ja tietosuojalaissa (1050/2018).

Asiointipalveluissa tapahtuva henkilötietojen käsittely ja muu kuin tunnistustapahtumaan liittyvä henkilötietojen käsittely on rajattu tietosuojaliitteen ulkopuolelle, vaikka niitä sivutaankin ohjeistuksessa.

Tämä henkilötietojen käsittelyä koskeva suositus on teetetty silloisen Viestintäviraston asettaman Tunnistaminen ja luottamuspalvelut -työryhmän tunnistamien tarpeiden perusteella henkilötietolain asiantuntijoilla. Tietosuojaliitteestä on ensimmäisen version valmistelun aikana keskusteltu tietosuojavaltuutetun kanssa.

Henkilötietojen käsittelyä koskeva suositus on oikeudelliselta luonteeltaan Liikenne- ja viestintäviraston suositus, eikä velvoittava määräys. Tunnistus- ja luottamuspalvelulain mukaan tietosuojavaltuutetun tehtävänä on valvoa lain henkilötietoja koskevien säännösten noudattamista. Liikenne- ja viestintävirasto ei ole henkilötietojen käsittelyn lainmukaisuuden valvomisesta vastaava viranomainen.

# LUOTTAMUSVERKOSTO JA SEN TOIMINTA

## Luottamusverkosto

Tunnistuslain tarkoittamat tunnistuspalveluiden tarjoajat ovat osa yhteistä luottamusverkostoa. Luottamusverkoston jäseniä, eli lain tarkoittamia tunnistuspalveluiden tarjoajia, on kahdenlaisia: tunnistusvälineen tarjoaja tekee tunnistettavien asiakkaidensa kanssa sopimuksen tunnistuspalveluiden tarjoamisesta ja tunnistusvälityspalveluiden tarjoaja välittää tunnistustapahtumia tunnistettavan käyttämien, luottamusverkoston ulkopuolisten, asiointipalveluiden tarjoajille. Sama organisaatio voi olla samanaikaisesti sekä tunnistusvälineen ja välityspalveluiden tarjoaja; tässä asiakirjassa näihin rooleihin liittyviä vastuita kuitenkin käsitellään erikseen.

## Käsiteltävät vähimmäistiedot

Osana tunnistustapahtumaa luottamusverkoston jäsenet käsittelevät ja välittävät keskenään tiedon tunnistettavan henkilön etunimestä, sukunimestä, syntymäajasta ja henkilökohtaisesta tunnisteesta (henkilötunnus tai sähköinen asiointitunnus). Jäsenet voivat myös soveltuvin osin hankkia, varmistaa tai päivittää tunnistuspalvelun tarjoamiseksi tarvitsemansa tiedot väestötietojärjestelmästä. Tunnistusvälineen tarjoajalla on velvollisuus hankkia ja päivittää tiedot väestötietojärjestelmästä (tunnistuslaki 7 §).

## Käsiteltävät valinnaiset tiedot

Osana tunnistustapahtumaa luottamusverkoston jäsenet voivat käsitellä ja mahdollisesti välittävät keskenään Viestintäviraston määräyksen 72A [3] 12.2 §:ssä määriteltyjä valinnaisia tietoja. Näitä ovat etunimi (-nimet) ja sukunimi (‑nimet) syntymähetkellä, syntymäpaikka, nykyinen osoite ja sukupuoli.

## Käsiteltävät muut tiedot

Luottamusverkoston jäsen voi myös tarjota omia lisäarvopalveluita, joissa voidaan käsitellä myös muita tietoja kohdassa 2.2 ja 2.3 mainittujen tietojen lisäksi (tähän liittyvien lisävaatimusten osalta ks. kohta 4.2).

## Henkilötietojen välittäminen luottamusverkostossa

Tunnistusvälineiden, tunnistusvälityspalveluiden ja asiointipalveluiden tarjoajat ovat käsiteltävien henkilötietojen osalta tietosuoja-asetuksen tarkoittamia itsenäisiä rekisterinpitäjiä, mikä on arvioitava tietosuoja-asetuksen perusteella. Tunnistustapahtumien välittäminen luottamusverkostossa voi sisältää siis henkilötietojen luovutuksen rekisterinpitäjien välillä alla kuvatuin tavoin ja edellytyksin.

## Määritelmät

Tässä käytetyillä oikeudellisilla käsitteillä on sama merkitys kuin tunnistuslaissa ja tietosuoja-asetuksessa. Sähköiseen tunnistamiseen luottavasta osapuolesta käytetään käsitettä asiointipalvelu. Tällä tarkoitetaan tunnistettavan käyttämää verkko- tai muuta palvelua, jota varten tunnistaminen suoritetaan. Henkilötiedolla ja henkilötietojen käsittelyllä on sama merkitys kuin tietosuoja-asetuksessa. Luottamusverkostossa välitettävä tunnistustapahtuma sisältää lähtökohtaisesti aina tällaisia henkilötietoja.

# HENKILÖTIETOJEN KÄSITTELY LUOTTAMUSVERKOSTOSSA YLEISESTI

## Käsittelyn lainmukaisuus- ja perustevaatimus

Luottamusverkoston jäsenet käsittelevät henkilötietoja vain lain sallimalla perusteella (ks. kohta 4) ja vain kyseisen perusteen ja sovellettavien viranomaismääräysten sallimassa laajuudessa. Luovuttaessaan henkilötietoja luottamusverkoston muille jäsenille ja asiointipalveluille luottamusverkoston jäsenet ovat vastuussa siitä, että myös vastaanottavalla osapuolella on lakiin perustuva oikeus vastaanottaa ja käsitellä kyseisiä henkilötietoja.

## Jäsenkohtaiset lisätiedot

Tässä sanotun lisäksi luottamusverkoston jäsenen toimesta tapahtuvaa henkilötietojen käsittelyä kuvataan myös jäsenen omassa jäsenkohtaisia lisätietoja antavassa tietosuojaselosteessa, tunnistusperiaatteissa tai vastaavassa asiakirjassa, joka ei kuitenkaan koskaan saa olla ristiriidassa tässä todetun kanssa. Jäsenkohtaisessa tietosuojaselosteessa tai vastaavassa asiakirjassa kerrotaan mm. jäsenen, ja soveltuvin osin sen tietosuojavastaavan, nimi ja yhteystiedot, siirtääkö jäsen tietoja EU/ETA-alueen ulkopuolelle sekä tämän perusteesta sekä muista lain vaatimista seikoista. Liikenne- ja viestintävirasto ylläpitää luottamusverkoston jäsenistä verkkosivuillaan luetteloa, jossa on myös linkit näihin tietosuojaselosteisiin tai jäsenen tunnistusperiaatteisiin, joissa on selostettu jäsenen soveltamat tietosuojaperiaatteet.

# HENKILÖTIETOJEN KÄSITTELYN PERUSTE LUOTTAMUSVERKOSTOSSA

## Käsittelyperuste luottamusverkostossa

Jäsenet käsittelevät lähtökohtaisesti tunnistettavan henkilötietoja sellaisen sopimuksen täytäntöön panemiseksi, jossa tunnistettava on osapuolena, tai sopimuksen tekemistä edeltävien toimenpiteiden toteuttamiseksi rekisteröidyn pyynnöstä

Henkilötietoja voidaan myös käsitellä lakisääteisen velvoitteen noudattamiseksi tai jäsenen tai kolmannen tahon oikeutettujen etujen turvaamiseksi.

Jäsen vastaa joka tapauksessa siitä, että sillä on riittävä peruste henkilötietojen käsittelemiseksi.

## Lisäarvopalvelut

Tässä ei käsitellä muuta kuin tunnistuspalveluiden toteuttamista varten tapahtuvaa henkilötietojen käsittelyä. Luottamusverkoston jäsenen tarjoamat mahdolliset lisäarvopalvelut (ks. kohta 2.4) kuvataan tätä koskevassa tietosuojaselosteessa tai vastaavissa tiedoissa erikseen. Tunnistettavan kanssa asiakassuhteessa oleva tunnistusvälineen tarjoaja ei tässä sanotun perusteella ole vastuussa siitä, että tunnistettavan henkilötietoja voidaan käsitellä lisäarvopalvelun tarjoamiseksi.

## Henkilötietojen käsittelijät

Mikäli jäsen käyttää käsittelijää henkilötietojen käsittelemiseen, tulee sen varmistaa, että sillä on lain vaatimukset täyttävä kirjallinen sopimus käsittelijän kanssa ja että muita käsittelijän käyttöön liittyviä vaatimuksia noudatetaan. Jäsen vastaa käsittelijästään lain mukaisesti.

# HENKILÖTIETOJEN KÄSITTELY ASIOINTIPALVELUSSA

## Käsittelyperuste asiointipalvelussa

Tässä ei kuvata asiointipalvelun tarjoajan toimesta tapahtuvaa henkilötietojen käsittelyä tai sen käsittelyperustetta. Asiointipalvelun kanssa sopimus- tai vastaavassa suhteessa oleva luottamusverkoston jäsen varmistuu siitä, että asiointipalvelulla on riittävä käsittelyperuste tunnistustapahtuman ja siihen sisältyvien henkilötietojen vastaanottamiselle ja käsittelylle. Mikäli tunnistustapahtuman tiedot sisältävät tunnistettavan henkilön henkilötunnuksen, voidaan tämä luovuttaa asiointipalvelulle vain, jos tällä on laillinen peruste vastaanottaa ja käsitellä henkilötunnuksia.

## Asiointipalvelun tietosuojaseloste

Asiointipalvelulla on oma tietosuojaselosteensa (tai vastaava asiakirjansa), jossa selostetaan asiointipalvelussa tapahtuvaa henkilötietojen käsittelyä. Asiointipalvelu varmistaa, että sen tietosuojaseloste on tunnistettavan saatavilla ja, että asiointipalvelun tarjoaja täyttää informointi- ja muut velvoitteensa tunnistettavalle. Asiointipalvelun kanssa sopimuksen tehnyt luottamusverkoston jäsen varmistaa mahdollisuuksien mukaan, että asiointipalvelu täyttää nämä velvollisuudet tai voi täyttää ne asiointipalvelun puolesta tai avustaa tässä, jos näin on sovittu.

## Tietojen edelleen luovutukset asiointipalvelusta

Asiointipalvelu voi luovuttaa tunnistuspalveluiden toteuttamisen yhteydessä saamiansa henkilötietoja edelleen vain lain sen salliessa. Asiointipalvelun kanssa sopimuksen tehnyt luottamusverkoston jäsen varmistaa sopimuksissa, että asiointipalvelun tarjoaja on sitoutunut tähän.

# HENKILÖTIETOJEN LUOVUTUKSET ULKOMAILLE

## Luovutus ja siirto ulkomaille

Luottamusverkoston jäsenet eivät saa luovuttaa, tai siirtää, esimerkiksi osana alihankinta- tai ulkoistamisjärjestelyä, henkilötietoja Euroopan unionin tai Euroopan talousalueen (EU/ETA) ulkopuolelle muuta kuin soveltuvan henkilötietojen käsittelyä koskevan lainsäädännön salliessa ja sen mahdollisesti asettamien lisäedellytysten täyttyessä.

## Informointi

Mikäli tietoja luovutetaan tai siirretään EU/ETA-alueen ulkopuolelle, on jäsenen ilmoitettava tästä ja luovutuksen/siirron perusteesta ja muista lain vaatimista seikoista jäsenkohtaisessa tietosuojaselosteessa tai muussa vastaavassa asiakirjassa.

# TIETOTURVA; TIETOJEN SÄILYTTÄMINEN

## Yleinen tietoturvavaatimus

Kaikki luottamusverkoston jäsenet ovat lain nojalla velvollisia toteuttamaan kaikki tarpeelliset tekniset ja organisatoriset toimenpiteet henkilötietojen suojaamiseksi asiattomalta pääsyltä tietoihin ja vahingossa tai laittomasti tapahtuvalta tietojen hävittämiseltä, muuttamiselta, luovuttamiselta, siirtämiseltä taikka muulta laittomalta käsittelyltä.

## Liikenne- ja viestintäviraston määräykset

Kaikki luottamusverkoston jäsenet noudattavat aina myös tässä kuvattuun toimintaan sovellettavia Liikenne- ja viestintäviraston määräyksiä.

## Tietojen säilyttäminen

Luottamusverkoston jäsenet voivat säilyttää osana tunnistustapahtumaa käsittelemiään henkilötietoja tunnistuslain 24.3 §:n edellyttämän ajan eli vähintään viisi vuotta tunnistustapahtumasta tai sellaisen muun ajan, jonka luottamusverkoston jäsenen toimintaa koskeva laki sallii tai edellyttää.

# VALVONTA JA TUNNISTETTAVIEN OIKEUDET

## Valvonta

Tässä sanotun noudattamista valvovat soveltuvin osin Liikenne- ja viestintävirasto ja tietosuojavaltuutettu. Kuluttaja-asemassa olevalla tunnistettavalla voi olla myös oikeus saattaa asia kuluttajariitalautakunnan käsiteltäväksi (kuluttajariita.fi).

Lisäksi luottamusverkoston jäsenet omalta osaltaan ja soveltuvien huolellisuusvaatimusten mukaisesti varmistavat, että luottamusverkostossa tietoja käsitellään lainmukaisesti.

## Tunnistettavan oikeudet

Tunnistettavalla on lain nojalla lähtökohtaisesti oikeus

1. tarkastaa jäsenen tallentamat tunnistettavaa koskevat henkilötiedot ja eräissä tilanteissa oikeus vaatia kopiota tiedoistaan tai niiden siirtämistä toiseen tietojärjestelmään,
2. vaatia virheellisten tai puutteellisten tietojen korjaamista,
3. vaatia vanhentuneiden tai turhien tietojen poistamista,
4. vaatia tietojen käsittelyn väliaikaista rajoittamista, esimerkiksi kunnes muu hänen tietojaan koskeva vaatimus on ratkaistu,
5. vastustaa tietojensa käyttämistä suoramarkkinointiin tai, jonkin henkilökohtaisen erityisen tilanteensa niin edellyttäessä, tietojensa käyttämistä jäsenen tai kolmannen osapuolen oikeutettujen etujen turvaamiseksi.

Näitä oikeuksia voidaan kuitenkin eräissä lain sallimissa tilanteissa rajoittaa.

#  MUUTA

## Sovellettava laki

Tähän asiakirjaan, sen tulkintaan ja siitä seuraaviin oikeuksiin ja velvollisuuksiin sovelletaan Suomen lakia.

# Viitteet

[1] Vahvasta sähköisestä tunnistamisesta ja sähköisistä luottamuspalveluista annettu laki (617/2009, tunnistuslaki)

[2] Valtioneuvoston asetus vahvan sähköisen tunnistuspalvelun tarjoajien luottamusverkostosta (169/2016, luottamusverkostoasetus)

[3] Viestintäviraston määräys 72A/2018 M sähköisistä tunnistus- ja luottamuspalveluista (M72A, määräys 72A). Määräykseen liittyy soveltaminen ja perustelut muistio MPS72A.

1. Euroopan parlamentin ja neuvoston asetus (EU) 2016/679, annettu 27 huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta. [↑](#footnote-ref-1)